Comenius-projektikokous Turkin Sakaryassa 9. – 16.11.2013

Projektikokoukseen osallistui koulustamme neljä opettajaa ja neljä kahdeksasluokkalaista tyttöä. Ennen kokouspaikkakunnalle saapumista tutustuimme Istanbulin nähtävyyksiin. Näimme upean Hagia Sofian kirkon, Topkapin palatsin ja Galatan tornin sekä panssaroituja poliisiautoja lähestyessämme Taksimin aukiota. Vierailimme myös kuuluisassa Sinisessä moskeijassa. Ajoimme pari tuntia täyteen ahdetuissa metrovaunuissa ja alitimme Bosporin salmen noin viikon käytössä ollutta metrolinjaa käyttäen, todennäköisesti ensimmäisinä Petäjävedeltä kotoisin olevina henkilöinä. Illalla ruokailun jälkeen kävimme vielä basaarissa.

Istanbulista lähdimme kohti Sakaryaa saksalaisten, ruotsalaisten ja puolalaisten opettajien ja oppilaiden kanssa. Olimme todella tervetulleita Ali Dilmen Anadolu Lisesi-kouluun ja saapuessamme koulun pihaan oppilaat vilkuttivat meille ikkunoista. Saimme myös syödäksemme turkkilaisia herkkuja: eri tavoin valmistettua munakoisoa, täytettyjä paprikoita, juustolla täytettyjä taikinarullia ja makeita leivonnaisia.

Kokouksen aikana tutustuimme eri maista tulleisiin oppilaisiin, kuuntelimme oppilaiden pitämiä englanninkielisiä esityksiä omasta maasta, lähiseudusta, kotikunnasta ja omasta koulusta sekä teimme yhdessä erilaisia projektiin liittyviä tehtäviä. Kirjoitimme myös artikkeleita viikon tapahtumista Comenius-projektin lehteen. Vierailimme projektin aihepiiriin liittyvissä kohteissa, kuten leipomossa katsomassa turkkilaisten herkkujen valmistusta ja sen vastapainoksi teurastamossa – haju oli paha ja olo etova - oli inhottava nähdä mitä kanoille tehtiin...

Tutustuimme myös lähiympäristöön sekä turkkilaisiin tapoihin ja kulttuuriin. Vierailimme Mustanmeren aurinkoisissa rantamaisemissa, matkasimme upeiden vuoristomaisemien halki kohti Acarlarin tulvametsiä, kävimme Justinianuksen sillalla sekä Taraklin luonnoltaan kauniilla ja historialtaan merkittävällä alueella. Kiertelimme basaareissa ja ostimme tuliaisiksi mm. turkkilaista kahvia, omenateetä ja lokumia. Kävimme myös maanjäristysmuseossa, jossa saimme kokea miltä oikea yli kuuden Richterin maanjäristys tuntuu – tällainen järistys oli ollut Sakaryassa.

Vapaa-ajalla pelasimme jalkapalloa, kävimme keilahallissa, lauloimme karaokea, tanssimme ja pidimme hauskaa sekä vietimme aikaa ihanien ja vieraanvaraisten isäntäperheidemme kanssa. Kotiinlähdön koittaessa tunnelma oli haikea ja monet itkivät.